Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2011 M. RUGPJŪČIO 24 D. NUTARIMO NR. 1003 „DĖL TARPŽINYBINĖS ŪKIO ŠAKŲ STRATEGIJŲ, PROGRAMŲ IR PLANŲ TARPUSAVIO SUBALANSAVIMO KOMISIJOS SUDARYMO“ PAKEITIMO

2017 m. liepos 5 d. Nr. 552

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2011 m. rugpjūčio 24 d. nutarimą Nr. 1003 „Dėl Tarpžinybinės ūkio šakų strategijų, programų ir planų tarpusavio subalansavimo komisijos sudarymo“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS TERITORIJOS BENDROJO PLANO RENGIMO KOORDINAVIMO KOMISIJOS SUDARYMO

Siekdama užtikrinti ūkio šakų strategijų, programų ir planų įvertinimo kompleksiškumą ir darnumą rengiant Lietuvos Respublikos teritorijos bendrąjį planą, vadovaudamasi Lietuvos Respublikos Vyriausybės įstatymo 22 straipsnio 15 punktu ir 27 straipsnio 1, 4 ir 5 dalimis, Lietuvos Respublikos Vyriausybė nutaria:

1.	Sudaryti šios sudėties Lietuvos Respublikos teritorijos bendrojo plano rengimo koordinavimo komisiją (toliau – komisija):

Vyriausybės kancleris, komisijos pirmininkas;

aplinkos ministras, komisijos pirmininko pavaduotojas;

aplinkos viceministras;

energetikos viceministras;

finansų viceministras;

krašto apsaugos viceministras;

kultūros viceministras;

Ministro Pirmininko patarėjas;

socialinės apsaugos ir darbo viceministras;

susisiekimo viceministras;

sveikatos apsaugos viceministras;

švietimo ir mokslo viceministras;

ūkio viceministras;

užsienio reikalų viceministras;

vidaus reikalų viceministras;

žemės ūkio viceministras.

2. Pavesti aplinkos ministrui patvirtinti komisijos personalinę sudėtį.

3. Pavesti Lietuvos Respublikos aplinkos ministerijai (toliau – Aplinkos ministerija) ūkiškai ir techniškai aptarnauti komisiją.

4. Pavesti komisijai:

4.1. teikti pasiūlymus dėl Lietuvos Respublikos teritorijos bendrojo plano planavimo darbų programos Lietuvos Respublikos teritorijos bendrojo plano planavimo organizatoriui – Aplinkos ministerijai;

4.2.	prireikus teikti pasiūlymus Lietuvos Respublikos teritorijos bendrojo plano rengimo klausimais institucijoms pagal kompetenciją;

4.3.	teikti pasiūlymus dėl parengtų Lietuvos Respublikos teritorijos bendrojo plano sprendinių – valstybės teritorijos erdvinio vystymo krypčių, teritorijų naudojimo funkcinių prioritetų, konkretizuotų (tematinių) sprendinių Lietuvos Respublikos teritorijos bendrojo plano planavimo organizatoriui – Aplinkos ministerijai;

4.4. nagrinėti tarp suinteresuotų institucijų iškilusius klausimus dėl Lietuvos Respublikos teritorijos bendrojo plano sprendinių ir teikti pasiūlymus dėl jų sprendimo suinteresuotoms institucijoms ir Lietuvos Respublikos teritorijos bendrojo plano planavimo organizatoriui – Aplinkos ministerijai.“

Susisiekimo ministras, pavaduojantis

Ministrą Pirmininką	Rokas Masiulis

Aplinkos ministras	Kęstutis Navickas